Vermoorde Wellington-sakeman vandag gegroetJohan Fourie. Foto: Facebook. ‘n Gedenkdiens word Woensdag gehou vir Johan Fourie, die eienaar van die Dick and Allsop Mica op Wellington, nadat hy Donderdag koelbloedig vermoor is. Fourie is ten aanskoue van sy seuntjie in die kop geskiet nadat hy geld by die Standard Bank gedeponeer het. Twee mans het hom glo genader toe hy in die bakkie wou klim en hom geskiet en beroof. Fourie het in die Mediclinic Paarl aan sy wonde beswyk. Intussen het sy vrou, Carike, op Facebook hulde aan hom gebring. “My beste vriend en lewensmaat. Ek kan dit nie aanvaar nie. Waar is jy vanoggend? Ek is stukkend gebreek. Ons vriende en familie staan my by….weet net ek lewe nou vir Jaytê…ek is lief vir jou my man.” Cara Fourie, Johan se suster, het op Facebook gesê haar broer was so dapper. “Jy het vreesloos liefgehad.” Lt. kol. André Traut, woordvoerder van die polisie, het aan Maroela Media bevestig niemand is nog in verband met die voorval in hegtenis geneem nie. ŉ Saak van moord, poging tot moord en roof met verswarende omstandighede word ondersoek. “Daar is geen nuwe verwikkelinge in die saak nie. Dit word nog ondersoek,” het Traut gesê. ‘n Gedenkdiens word om 11:00 vanuit die NG Moederkerk in Wellington vir Fourie gehou. Dawie Theron, een van Fourie se goeie vriende, sal die diens lei.